Αγαπητοί συμπολίτες,

Η τελευταία παρέμβαση που έγινε στο όνομα της Πρωτοβάθμιας Φροντίδας, ήταν ο νόμος 4238/14, επί υπουργίας Άδωνι Γεωργιάδη, που οδήγησε σε εξώθηση και απομάκρυνση σε μια νύχτα 3.000 γιατρών, σε διαθεσιμότητες, σε συρρίκνωση δομών και σε μια και τρομερή υποβάθμιση της Πρωτοβάθμιας Φροντίδας Υγείας (ΠΦΥ) στα αστικά κέντρα, την οποία προσπαθούμε τώρα να αναστυλώσουμε μετά την κατάρρευση της.

Η Πρωτοβάθμια Φροντίδα Υγείας αποτελεί ένα προοδευτικό πρόταγμα συνδεδεμένο με την

* άρση των ανισοτήτων, με τη
* διασφαλισμένη και ισότιμη ποιοτική φροντίδα, που μπορεί να υπηρετηθεί μόνο από ένα πολιτικό σχέδιο δυνάμεων και προσώπων που πιστεύουν στην ισότητα.

Αυτά τα δύο χρόνια έγιναν κρίσιμες παρεμβάσεις στον τομέα της δημόσιας υγείας για την αναστύλωση, ιδιαίτερα των νοσοκομείων, όπου υπάρχει πλέον συγκεκριμένη και μετρήσιμη βελτίωση.

Με την ψήφισή του νόμου 4486/2017 γίνεται εφικτή, ρεαλιστική και οικονομικά υποστηρίξιμη η παρέμβαση αναβάθμισης της Πρωτοβάθμιας Φροντίδας με βασικά χαρακτηριστικά την καθολικότητα της κάλυψης, την ισότητα και τη στροφή στην πρόληψη.

Η 2η ΥΠΕ στα πλαίσια των αρμοδιοτήτων της και με στόχο, την αναβάθμιση των παρερχομένων υπηρεσιών υγείας προς τους πολίτες, την καθολική κάλυψη των αναγκών, την ισότιμη πρόσβαση, την οικονομική ανακούφιση τους, αλλά και τη διασφάλιση του δημοσιονομικού κόστους, αποφάσισε και πραγματοποίησε τη συστέγαση της Μ.Υ. Νίκαιας (Μούγλων), των Μικροβιολογικών εργαστηρίων (Λαμψάκου) και του Τ.Ι. Νεάπολης.

Με την συστέγαση αυτή, σε ένα ανακαινισμένο εκ βάθρων κτίριο, με σύγχρονες εγκαταστάσεις, αναβαθμίζεται η παροχή υπηρεσιών προς τους πολίτες, βελτιώνονται οι συνθήκες λειτουργίας των εργαζομένων ενώ μειώνεται συγχρόνως το λειτουργικό κόστος.

Στη νέα αυτή μονάδα, που θα ονομάζεται πλέον **Κ.Υ. Νίκαιας**, με ωράριο λειτουργίας 07.00 πμ έως 19.00 μμ, θα λειτουργούν ιατρεία των βασικότερων

* Παθολογικών ειδικοτήτων, όπως Γενικής Ιατρικής, Δερματολογικό, Καρδιολογικό, Νευρολογικό, Παθολογικό, Παιδιατρικό, Πνευμονολογικό, Ψυχιατρικό,
* Χειρουργικών ειδικοτήτων όπως Γυναικολογικό – Μαιευτικό – Pap Test, Οδοντιατρικό, Ορθοπαιδικό, Οφθαλμολογικό, Ωτορινολαρυγγολογικό (ΩΡΛ) και
* Εργαστηριακών ειδικοτήτων και Εργαστηρίων όπως Ακτινολογικό και Βιοπαθολογικό, στο οποίο θα διενεργούνται Αιματολογικές, Βιοχημικές και Μικροβιολογικές εξετάσεις.

Η Διοίκηση της 2ης ΥΠΕ Πειραιώς & Αιγαίου, διαβεβαιώνει τους Δημότες της Νίκαιας, ότι βασικό της μέλημα, με την συγκεκριμένη συστέγαση αυτή, αποτελεί η καθολική και δωρεάν υγειονομική κάλυψη του πληθυσμού, η εξωστρεφής λειτουργία των Δομών της Πρωτοβάθμιας Φροντίδας Υγείας, αποφεύγοντας την πρόσβαση σε αυτές με στόχο ΜΟΝΟ την «συνταγογράφηση», και η ανθρωποκεντρική προσέγγιση με έμφαση στην πρόληψη και την αγωγή της υγείας στην κοινότητα.

Η Διοίκηση της 2ης ΥΠΕ Πειραιώς και Αιγαίου.